钦定古今图书集成/明伦汇编/官常典/第794卷 > 白彦敬
## 钦定古今图书集成/明伦汇编/官常典/第794卷 > 白彦敬

按《金史》本传：“彦敬本名遥设，部罗火部族人。初名彦
恭，避睿宗讳改焉。祖屋仆根。父阿斯，仕辽为率府率彦敬善骑射，起家为吏，补元帅府令史。伐宋，为钱帛
司都管勾。立三省，选为尚书省令史，除都元帅府知
事，招谕诸部，授以金牌，行数千里，有功，超迁兵部郎
中。熙宗罢统军司，改招讨使，遣彦敬分僚属收牌印”，
谕诸部隶招讨司。还为本部侍郎，迁大理卿。出为通
州防御使，改刑部侍郎。怨家告诬开府慎思与西北
路部族谋叛，彦敬鞫得其实，海陵嘉之。迁佥书枢密
院事，以便宜措置边防。正隆六年，调诸路兵伐宋，及
调民马，使彦敬主会宁、蒲与、胡里改三路事。改吏部
尚书，充南征万户，迁枢密副使。契丹撒八反，枢密使
仆散忽土等以无功坐诛。以彦敬为北面行营都统，
与副统纥石烈志宁以便宜往，赐御服、皮袄。行至北
京，闻南征诸军逃归者，皆奔东京，欲推戴世宗。彦敬
与志宁谋，阴结会宁尹完颜蒲速赉、利涉军节度使
独吉义以图之。世宗已即位，使石抹移迭、移刺曷补
等九人招彦敬、志宁。彦敬拒之，使移迭跪，移迭不屈，
皆杀之。及完颜谋衍将兵攻北京，彦敬使偏将率兵
拒于建州之境，而独吉义先归世宗，蒲速赉称疾不
至，世宗密遣人乘夜揭榜于北京市，购以官赏，彦敬、
志宁恐为人图己，遂降以为曷速馆节度使。不数月，
召为御史大夫。窝斡僭帝号。诸军马瘦弱，遣彦敬往
西北路招讨使市马，得六千馀匹。窝斡败，西走山后，
完颜思敬以新马三千备追袭，彦敬屯于夏国两界
间。窝干平，召还，为兵部尚书。出为凤翔尹，改太原尹，
兼河北东路兵马总管，寻改河中尹。大定九年，卒于
官。